ኮሮና ቫይረስ መቆሙ በጤና ባለሙያዎች እስከሚረጋገጥ ጁምዓና ሶላት በመስጊዶች እንዳይደረግ ታገደ
የሰው ልጆችን በከፍተኛ ሁኔታ እየገደለና እያዳረሰ የሚገኘው የኮሮና ቫይረስ ወረርሽኝን መቆጣጠር መቻሉና መጉዳት ማቆሙ በጤና ባለሙያዎች እስከሚረጋገጥ ድረስ በመስጊዶች የሚደረገው የጁምዓ፣ የሶላትና የጀመአት ሶላት ታግዶ እንዲቆይ የዑላማ ምክር ቤት ውሳኔ አስተላለፈ፡፡ ምክር ቤቱ ማክሰኞ መጋቢት 22 ቀ 2012 ዓ.ም. በሰጠው ፈትዋ (ሃይማኖታዊ ብያኔ) እንዳስታወቀው፣ የወረርሽኙን የተለያዩ እውነታዎች ሲያጠና ቆይቷል፡፡ የወረርሽኙን በፍጥነት መሠራጨትና አደገኛነት ጭምር ባለሙያዎችን በመጠየቅ ሲረዳ መቆየቱን፣ መጋቢት 12 ቀን 2012 ዓ.ም. ወረርሽኙን አስመልክቶ ባለ አራት ነጥብ ፈትዋ መስጠቱንና አብዛኛው ሙስሊም ሲተገብር የቆየ ቢሆንም፣ ከወረርሽኙ መጨመርና አደገኛነት አንፃር ድጋሚ ሃይማኖታዊ ብይኑን ለመስጠት መገደዱን አስታውቋል፡፡ ወርሽኙ ሁሉንም የሰው ልጆች የሚያጠቃ በመሆኑ ሙስሊሞች በቤታቸው ውስጥ መስገድ ግዴታ መሆኑንም ጠቁሟል፡፡ የጤና ባለሙያዎች የሚያወጧቸውን መመርያዎችና የጥንቃቄ መከላከያ አቅጣጫዎችን ተቅብለው ተግባራዊ እንዲያደርጉም አስረድቷል፡፡ በአምስቱም የሶላት ወቅቶች ሶላት ሙአዚኖች አዛን እንደሚያደርጉ ጠቁሞ፣ ሙስሊሙ ማኅበረሰብ ወደ መስጊድ መሄድ ሳያስፈልገው በየቤቱ እንዲሰግድም መናገር እንዳለባቸውም ምክር ቤቱ አስረድቷል፡፡ በገጠርም ሆነ በከተማ ቂርአት (ሃይማኖታዊ ትምህርት) በስብሰባ መልክ መስጠት ሥርጭቱን ስለሚያባብሰው፣ በሽታውን አላህ እስከሚያነሳው ድረስ የመማር ማስተማሩ ሒደት እንዲቆም መወሰኑንም ምክር ቤቱ አስታውቋል፡፡ ወረርሽኙ የሚሠራጨው በእጅ ንክኪ (መጨባበጥ) እና ርቀትን አለመጠበቅ ዋና ዋናዎቹ በመሆናቸው ጥንቃቄ እንዲደረግም አሳስቧል፡፡